text: Billund Lufthavns direktør bliver ny formand for Rejsegarantifonden
  30 juni 2016 kl. 07.53
  Kjeld Zacho Jørgensen, adm. direktør i Billund Lufthavn er udpeget til ny formand for Rejsegarantifondens bestyrelse.
  Erhvervs- og vækstminister Troels Lund Poulsen (V) har udpeget Kjeld Zacho Jørgensen som formand for Rejsegarantifondens bestyrelse. Kjeld Zacho Jørgensen er administrerende direktør i Billund Lufthavn og har mange års ledelseserfaring fra både private og offentlige stillinger.   
  -  Jeg glæder mig til at stå i spidsen for Rejsegarantifondens arbejde. Rejsegarantifonden er vigtig for forbrugerbeskyttelsen af de rejsende både inden rejsen - og hvis der opstår krisesituationer under rejsen ved selskabers konkurs eller uroligheder på rejsemålet,  siger  Kjeld Zacho Jørgensen til TV SYD. 
   
  Rejsegarantifonden er en privat, selvejende institution, der skal yde rejsekunder bistand ved en rejseudbyders konkurs. Fondens vedtægter og bestyrelsens forretningsorden er fastsat af fondens bestyrelse og er godkendt af erhvervs- og vækstministeren.
   Rejsegarantifonden blev oprettet i 1979.
  